Øystein Elgarøy
Store norske leksikon,Realfag,Astronomi,Sol og stjerner
Øystein Elgarøy var en norsk astrofysiker. Han var dosent i astrofysikk i 1968, professor i 1982–1993 og seniorforsker i 1994–1998 ved Institutt for teoretisk astrofysikk, Universitetet i Oslo. Hans sønn, Øystein Elgarøy (født 1972), er professor i astrofysikk ved samme institutt fra 2005. Organist og komponist Jan Elgarøy (1930–2018) var hans bror.
Den eldre Øystein Elgarøy var internasjonalt anerkjent for sine studier av radiostråling fra solens ytre atmosfære; solens korona. Solens radiostråling ble første gang registrert i 1942 av britiske og amerikanske astronomer og det ble tidlig vist at de forskjellige bølgelengdene i denne strålingen stammer fra ulike områder og nivåer i solatmosfæren, fra aktive og rolige områder i fotosfæren til den ytre meget varme koronaen. Elgarøy ledet den vitenskapelige virksomheten ved instituttets radio-observatorium på Harestua frem til den ble avsluttet i 1980. Han høstet betydelig internasjonal anerkjennelse for sine arbeider om solare støystormer. Elgarøy publiserte en rekke artikler innen radioastronomi og hans bok «Solar Noise Storms» (Oxford, 1977) ble en hyppig benyttet lærebok i feltet.Etter 1984 flyttet Elgarøy sitt vitenskapelige virke til studier av sollignende prosesser på andre stjerner. Her benyttet han rominstrumenter som registrerte røntgen- og ultrafiolett stråling fra stellare objekter. Han bidro her med betydelig ny innsikt gjennom sine studier av kraftige utbrudd og flekker og den atmosfæriske struktur i ulike type stjerner.Øystein Elgarøy hadde flere viktige administrative verv, blant annet som bestyrer av Institutt for teoretisk astrofysikk fra 1990 til 1993. Han utgav (sammen med Øivind Hauge) to lærebøker i astronomi; «Det forunderlige univers» (1983) og «Fra strålende objekter til sorte hull» (to bind, 1989). I 1994 skrev han (også sammen med Øivind Hauge) biografien om instituttets grunnlegger og pioner i norsk forskning etter andre verdenskrig, professor Svein Rosseland. Les mer i Store norske leksikon astrofysikk